SCC-ADVANC กอดคอขึ้น XD วันนี้ หวั่นกระทบดัชนีกว่า 2 จุด!
SCC-ADVANC ขึ้น XD วันนี้ หวั่นกด SET รูดกว่า 2 จุด
7 ส.ค. 2560

ผู้สื่อข่าวรายงานว่า ในวันนี้ ( 7 ส.ค.) มีหุ้นที่จะขึ้นเครื่องหมาย XD (ผู้ซื้อหลักทรัพย์ไม่ได้สิทธิรับเงินปันผล) ทั้งหมด 2 บริษัท คือ บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ประกาศจ่ายปันผลในอัตรา 3.51 บาท/หุ้น วันที่จ่ายปันผล 25 ส.ค.60
อีกทั้งบริษัท ปูนซิเมนต์ไทย จำกัด(มหาชน) หรือ SCC ประกาศจ่ายปันผลในอัตรา 8.50 บาท/หุ้น วันที่จ่ายปันผล 24 ส.ค.60
โดยการขึ้นเครื่องหมาย XD นั้น หมายความว่านักลงทุนที่ซื้อหุ้นในวันนี้จะไม่ได้สิทธิรับเงินปันผล ดังนั้นการที่นักลงทุนเข้าซื้อหุ้นที่ติดเครื่องหมาย XD ในวันที่ขึ้นเครื่องหมาย XD อาจทำให้นักลงทุนได้รับผลตอบแทนน้อย และการขึ้นเครื่องหมาย XD จะกระทบต่อราคาหุ้นในทางลบ ซึ่งหลังจากวันขึ้นเครื่องหมาย XD ราคาหุ้นมักปรับตัวลงด้วยจำนวนเงินที่จ่ายปันผล
ด้าน บล.ธนชาต ระบุในบทวิเคราะห์ (7 ส.ค.) ว่า SCC และ ADVANC ขึ้นเครื่องหมาย XD วันนี้ส่งผลกระทบต่อ SET 2.1 จุด ขณะที่ภาพรวม SET คาดเคลื่อนไหว sideways ในกรอบ 1,572-1,584 จุดช่วง 1-2 สัปดาห์นี้ โดยคาดว่านักลงทุนจะเน้น “ซื้อ” หุ้นรายตัวที่คาดการณ์กำไรไตรมาส 2/60 ออกมาดี และจ่ายเงินปันผลระหว่างกาลเป็นหลัก